पंजाब-हरियाणा और दिल्ली पर पुलिस की नजर; 13 साल में बना क्रिमिनल, लॉरेंस से भी हाथ मिलाया
Who is Gangster Prince Tewatia Tihar Jail Murder युवक ने अपने पिता को थप्पड़ जड़ दिया और प्रिंस को ये नागवार गुजरा। इसके कुछ दिन बाद प्रिंस के सिर पर इस कदर खून सवार हुआ कि उसने सरे राह युवक का कत्ल कर दिया।
दिल्ली में टाइट सिक्योरिटी वाली तिहाड़ जेल के अंदर गैंगवार में गैंगस्टर प्रिंस तेवतिया के मर्डर के बाद पुलिस अलर्ट हो गई है। किसी तरह की गैंगवार न हो, इसके लिए पंजाब, हरियाणा और दिल्ली पर पुलिस की नजर है। प्रिंस तेवतिया के मर्डर में दूसरे गैंगस्टर रोहित चौधरी का नाम सामने आ रहा है। जिसके बाद दिल्ली पुलिस व क्राइम ब्रांच को शक है कि उसके मर्डर का कोई रिएक्शन न हो जाए।
कत्ल किए गैंगस्टर प्रिंस तेवतिया की पूरी कहानी..
गैंगस्टर प्रिंस तेवतिया ने छोटी उम्र में ही क्राइम की दुनिया में दस्तक दे दी। जिसके बाद जबरन वसूली, हत्या, प्रॉपर्टी पर कब्जा और फिरौती जैसे मामलों में शामिल रहा प्रिंस छोटी उम्र में खून का प्यासा हो गया था।
उसने अपराध की पहली सीढ़ी एक युवक की हत्या कर पार की थी। हत्या भी सिर्फ इसलिए कर दी। चूंकि युवक ने अपने पिता को थप्पड़ जड़ दिया और प्रिंस को ये नागवार गुजरा। इसके कुछ दिन बाद प्रिंस के सिर पर इस कदर खून सवार हुआ कि उसने सरे राह युवक का कत्ल कर दिया।
दक्षिणी दिल्ली में खौफ का दूसरा नाम
दरअसल, खानपुर का रहने वाला प्रिंस बचपन से ही शरारती किस्म का रहा। उसके पिता दिल्ली डेवलपमेंट अथॉरिटी (DDA) से रिटायर्ड हैं। माता-पिता के अलावा परिवार में एक भाई और एक बहन है। 32 साल के प्रिंस तेवतिया का पढ़ाई से शुरू से ही मोह भंग रहा, जिसके चलते उसने 10वीं में ही पढ़ाई छोड़ दी और अपराध की राह पर चल पड़ा।
हालांकि गली-मोहल्ले के मामूली झगड़ों से निकलकर कब वह जुर्म के बादशाहों की टोली में मिल गया, इसका अंदाजा उसके परिवार को भी नहीं लग पाया। धीरे-धीरे वह दक्षिणी दिल्ली में खौफ का दूसरा नाम बनता चला गया। इसी दौरान उसकी दुश्मनी गैंगस्टर रोहित चौधरी से हो गई और आखिर में इसी दुश्मनी में उसका कत्ल हो गया।
13 साल में कई बड़े अपराध किए
गैंगस्टर प्रिंस तेवतिया पर दिल्ली व एनसीआर में 15 से ज्यादा संगीन मामले दर्ज हैं। इनमें हत्या, हत्या का प्रयास, लूट, फिरौती जैसे मामले शामिल हैं। 2010 में पहला क्राइम करने वाले प्रिंस का 13 साल में 2 बार पुलिस के साथ आमना-सामना भी हुआ। पहले मर्डर में 5 साल जेल काटने के बाद वह 2015 में छूटने के बाद तेजी से अपराध करने लगा।
फिर 2019 में शादी करने के बहाने से कोर्ट से 3 दिन की पैरोल लेकर बाहर आया और फिर वापस नहीं गया। बाद में दिल्ली पुलिस ने उसे एनकाउंटर के बाद गिरफ्तार किया, जिसमें उसे एक गोली भी लगी थी। 2022 में दिल्ली पुलिस ने उसे हथियारों के जखीरे के साथ गिरफ्तार किया था। यहीं से उसका नाम पहली बार गैंगस्टर लॉरेंस से जुड़ा था। क्योंकि उसने हथियारों की खेप लॉरेंस के जरिए पंजाब से मंगवाई थी।
कोर्ट को भी गुमराह करने की कोशिश में रहा
प्रिंस तेवतिया सट्‌टा रैकेट से लेकर विवादित जमीन पर कब्जा करने में माहिर रहा। भले ही पढ़ाई में उसका मन नहीं लगा, लेकिन उसका दिमाग काफी तेज तर्रार था। दुश्मन से निपटने से लेकर पुलिस को चकमा देने में भी वह पीछे नहीं रहा। यहां तक की उसने अपने अपराध की शुरुआत में ही कोर्ट को भी गुमराह करने की कोशिश की।
खुद को पहले अपराध में नाबालिग दिखाने के लिए उसने फर्जी सर्टिफिकेट तक लगा दिया। बाद में कोर्ट के आदेश पर उसके खिलाफ केस भी दर्ज हुआ। इसके बाद भी वह बाज नहीं आया और उसने 2020 में फर्जी कोरोना प्रमाण पत्र के जरिए पैरोल लेने की कोशिश की, लेकिन इस बार भी वह पकड़ा गया और फिर कोर्ट ने उसके खिलाफ केस दर्ज कराया।
हासिम बाबा से मिलाया हाथ
बता दें कि अपराध में जितनी तेजी से प्रिंस का नाम उछल रहा था। उतनी ही तेजी से उसके दुश्मनों की फेहरिस्त भी लंबी होती चली गई। दुश्मनों की लिस्ट में टॉप पर गैंगस्टर रोहित चौधरी का नाम रहा। रोहित चौधरी भी दक्षिणी दिल्ली में अपना वर्चस्व कायम करना चाहता था और इसी के चलते इन दोनों ही गैंगस्टर के बीच तनातनी बढ़ती चली गई।
रोहित चौधरी दिल्ली के कुख्यात गैंगस्टर और बंबीहा ग्रुप के सिंडिकेट में शामिल नीरज बवाना के साथ मिल गया। इसके बाद प्रिंस ने खुद को सेफ रखने के लिए दिल्ली के एक और नामी गैंगस्टर हासिम बाबा से हाथ मिला लिया। हासिम बाबा लॉरेंस सिंडिकेट का मेंबर था, जिसके चलते उसने जेल में ही लॉरेंस से मुलाकात करा दी। इसके बाद प्रिंस भी लॉरेंस सिंडिकेट का मेंबर बनकर काम करने लग गया।
1. लॉरेंस सिंडिकेट- लॉरेंस, गोल्डी बराड़, संदीप उर्फ काला जठेड़ी, संपत नेहरा, कपिल सांगवान उर्फ नंदू गैंग, हाशिम बाबा, जितेन्द्र मान उर्फ गोगी गैंग, नीटू दाबोदिया गैंग, सुनील राठी, अशोक प्रधान, राजेश बवानिया, मोहित मोई के अलावा पंजाब की कुछ अन्य गैंग शामिल हैं।
2. बंबीहा सिंडिकेट- दविन्द्र बंबीहा, लक्की पटियाल, विक्की गौंडर गैंग, दिल्ली का कुख्यात बदमाश नीरज बवानिया, कौशल चौधरी, अमित डागर, मंजीत महाल, ज्योति बाबा, सुनील उर्फ टिल्लू ताजपुरिया, इरफान उर्फ छेनू, रोहित चौधरी, रवि गंगवाल के अलावा अन्य गैंग शामिल हैं।
ये खबर भी पढ़ें:- 
तिहाड़ में लॉरेंस के साथी प्रिंस तेवतिया की हत्या: जेल नंबर 3 में हुई गैंगवार में चाकू से गोदा; 3 अन्य कैदी हुए घायल 
कुख्यात गैंगस्टर लॉरेंस गैंग से जुड़े बदमाश प्रिंस तेवतिया की शुक्रवार को तिहाड़ जेल में हत्या कर दी गई। 2010 के बाद से वह लगातार आपराधिक वारदातें कर रहा था। उस पर हत्या, लूट, आर्म्स एक्ट व अन्य धाराओं में 16 केस थानों में दर्ज थे। दिल्ली क्राइम ब्रांच ने तेवतिया को गिरफ्तार कर तिहाड़ जेल भेजा था (पूरी खबर पढ़ें)